*Likumprojekts*

**Grozījumi Energoefektivitātes likumā**

Izdarīt Energoefektivitātes likumā (Latvijas Vēstnesis, 2016, 52., 241. nr.; 2019, 86., 240. nr.; 2020, 90. nr.) šādus grozījumus:

1. Papildināt likumu ar 3.1 pantu “Energoefektivitāte pirmajā vietā” šādā redakcijā:

“(1) Lēmumu pieņemšanā nozares attīstības plānošanā, politiku noteikšanā un investīciju apstiprināšanā, piemēro principu “energoefektivitātes pirmajā vietā”, kura ietvaros ir jāizvērtē, vai minētajos lēmumos noteikto mērķu sasniegšanu nevar nodrošināt ar alternatīviem līdzekļiem, piemēram – enerģijas galapatēriņa ietaupījumu, pieprasījuma reakcijas iniciatīvas izmantošanu vai efektīvāku enerģijas pārveidi, pārvadi un sadali un kas vienlaikus joprojām nodrošina attiecīgo lēmumu mērķu sasniegšanu. Minētajā izvērtēšanā ņem vērā izmaksu efektivitāti, tehnisko vai funkcionālo iespējamību un ietekmi uz vidi. Atbildīgā ministrija izstrādā metodiskos ieteikumus principa ”energoefektivitāte pirmajā vietā” piemērošanai.

(2) Energoefektivitāti uzlabojošu ražojumu un pakalpojumu ieviešanā produktu ražotājiem un pakalpojuma sniedzējiem, tostarp iekārtu uzstādītājiem, jāievēro labas ražošanas un pakalpojumu sniegšanas prakse.”

2. 4. pantā:

izteikt otro daļu šādā redakcijā:

“(2) Atbildīgā ministrija koordinē nacionālā enerģētikas un klimata plāna (turpmāk – plāns) izstrādi un analizē tā izpildes un noteikto mērķu, tostarp, energoefektivitātes mērķu sasniegšanas gaitu.”;

papildināt pantu ar 2.1 daļu šādā redakcijā:

“(21) Ja atbildīgā ministrija šā panta otrajā daļā minētajā analīzē konstatē, ka plānā iekļautie energoefektivitātes uzlabošanas pasākumi nenodrošina energoefektivitātes mērķu sasniegšanu, tā izstrādā priekšlikumus esošo pasākumu ieviešanas uzlabošanai vai jaunu pasākumu ieviešanai, lai nodrošinātu plānā noteikto energoefektivitātes mērķu sasniegšanu. Minētos priekšlikumus pēc to apstiprināšanas iekļauj kārtējā integrētajā nacionālajā enerģētikas un klimata ziņojumā Eiropas Komisijai.”

3. Papildināt 5. pantu ar septīto daļu šādā redakcijā:

“(7) Valstij vai pašvaldībai īstenojot energoefektivitātes politikas pasākumus galapatēriņā, minētie pasākumi prioritārā kārtā jāīsteno enerģētiskās nabadzības skartajās mājsaimniecībās.”

4. 6. pantā:

papildināt pantu ar 2.1 un 2.2 daļu šādā redakcijā:

“(21) Ja atbildīgā puse šā panta otrajā daļā minēto pienākuma apjomu gadā ir izpildījusi mazāk par 80% no gada pienākuma apjoma, tā par neizpildīto pienākuma apjoma daļu veic paaugstinātu iemaksu valsts energoefektivitātes fondā 1,5 reižu apmērā no noteiktās vērtības par katru ietaupāmās enerģijas vienību. Kārtību, kādā atbildīgā iestāde aprēķina atbildīgās puses paaugstinātās iemaksas apjomu valsts energoefektivitātes fondā un atbildīgā puse veic paaugstināto iemaksu valsts energoefektivitātes fondā, nosaka Ministru kabinets.

(22) Ja pašvaldība, kuras energoefektivitātes fondā atbildīgā puse veikusi iemaksu, atbilstošā saistību perioda beigās nenodrošina enerģijas ietaupījumu atbilstoši atbildīgās puses pienākuma apjomam, par kuru veikta iemaksa, tā par neizpildīto pienākuma apjoma daļu veic paaugstinātu iemaksu valsts energoefektivitātes fondā 1,5 reižu apmērā no noteiktās vērtības par katru ietaupāmās enerģijas vienību. Kārtību, kādā atbildīgā iestāde aprēķina pašvaldības paaugstinātās iemaksas apjomu valsts energoefektivitātes fondā un pašvaldība veic paaugstināto iemaksu valsts energoefektivitātes fondā, nosaka Ministru kabinets.”;

izteikt trešo daļu šādā redakcijā:

“(3) Energoefektivitātes pienākuma shēmu administrē atbildīgā iestāde. Energoefektivitātes pienākuma shēmas atbildīgās puses attiecīgi līdz 2020. gada 31. decembrim, 2025. gada 31. decembrim un 2030. gada 31. decembrim sasniedz obligātā enerģijas galapatēriņa ietaupījuma mērķa daļu atbilstoši šā panta otrajā daļā minētajam sadalījumam pa gadiem.”;

papildināt pantu ar 3.1 daļu šādā redakcijā:

“(31) Atbildīgā puse ievēro labas komercprakses principus, tai skaitā attiecībā uz galalietotāju iespēju mainīt enerģijas mazumtirdzniecības uzņēmumu. Atbildību par konkurenci ierobežojošām darbībām nosaka normatīvie akti konkurences jomā.”;

papildināt pantu ar 4.1 daļu šādā redakcijā:

“(41) Atbildīgā puse var īstenot energoefektivitātes uzlabošanas pasākumus sadarbībā ar citiem energoefektivitātes uzlabošanas pasākumu veicējiem, tostarp lielajiem uzņēmumiem un lielajiem elektroenerģijas patērētājiem. Enerģijas ietaupījumu dubultu uzskaiti novērš atbilstoši normatīvajiem aktiem energoefektivitātes monitoringa jomā.”

5. Papildināt 14. pantu ar septīto un astoto daļu šādā redakcijā:

“(7) Šā panta pirmajā daļā minētā komersanta – energoefektivitātes pakalpojuma sniedzēja kompetences prasības un kompetences apliecināšanas kārtību, reģistrācijas un uzraudzības kārtību, kā arī energoefektivitātes pakalpojuma sniedzēju reģistra datu saturu un izmantošanas kārtību nosaka Ministru kabinets.

(8) Energoefektivitātes pakalpojumu sniedzēju kompetences apliecināšanas pārbaudi veic, energoefektivitātes pakalpojumu sniedzēju reģistru izstrādā un uztur atbildīgā iestāde.”

6. 16. pantā:

izteikt pirmo un otro daļu šādā redakcijā:

“(1) Siltumenerģijas vai aukstumenerģijas tirgotājs galalietotājam, nepieprasot atsevišķu samaksu, nodrošina iespēju saņemt, tostarp elektroniski, rēķinu, rēķina informāciju, kā arī papildu informāciju, kas veicina galalietotāja paradumu maiņu enerģijas efektīvā izmantošanā. Ministru kabinets nosaka rēķina informācijas un papildu informācijas saturu.

(2) Persona, kas darbojas atbilstoši normatīvajiem aktiem dzīvojamo māju pārvaldīšanas jomā un kura nodrošina rēķinu informācijas un papildu informācijas sagatavošanu un nosūtīšanu par individuālo siltumenerģijas, aukstumenerģijas vai mājsaimniecības karstā ūdens patēriņu ēkās ar vairākām telpu grupām, tostarp daudzdzīvokļu ēkās par katrā telpu grupā uzskaitīto vai aprēķināto siltumenerģijas patēriņu (turpmāk — rēķinu informācija), kuras siltumapgāde vai aukstumapgāde ir nodrošināta no centralizētās siltumapgādes vai aukstumapgādes sistēmas, ievēro bezpeļņas principu, bet ir tiesīga prasīt ar rēķinu informācijas sagatavošanu saistīto izmaksu (faktiskā individuālā patēriņa mērīšana, sadale un uzskaite) segšanu galalietotājam vai galaizmantotājam, ciktāl šādas izmaksas ir pamatotas. Pēc galalietotāju vai galaizmantotāju pieprasījuma šo izmaksu pamatotību pārbauda Patērētāju tiesību aizsardzības centrs.”;

papildināt pantu ar 2.1 daļu šādā redakcijā:

“(21) Šā panta otrās daļas prasības attiecas arī uz personu kura nodrošina rēķinu informācijas un papildu informācijas sagatavošanu un nosūtīšanu par individuālo siltumenerģijas, aukstumenerģijas vai karstā ūdens patēriņu ēkās ar vairākām telpu grupām, kas nav mājsaimniecības.”;

papildināt pantu ar sesto daļu šādā redakcijā:

“(6) Šā panta otrajā un otrajā prim daļā minētā persona ievēro labas komercprakses principus, tai skaitā attiecībā uz galalietotāju iespēju mainīt šā panta otrajā un trešajā daļā minēto personu, kura nodrošina rēķinu informācijas un papildu informācijas sagatavošanu un nosūtīšanu. Atbildību par konkurenci ierobežojošām darbībām nosaka normatīvie akti konkurences jomā.”

7. Izteikt Informatīvo atsauci uz Eiropas Savienības direktīvu šādā redakcijā:

“Likumā iekļautas tiesību normas, kas izriet no:

1) Eiropas Parlamenta un Padomes 2012. gada 25. oktobra direktīvas [2012/27/ES](http://eur-lex.europa.eu/eli/dir/2012/27/oj/?locale=LV) par energoefektivitāti, ar ko groza direktīvas [2009/125/EK](http://eur-lex.europa.eu/eli/dir/2009/125/oj/?locale=LV) un [2010/30/ES](http://eur-lex.europa.eu/eli/dir/2010/30/oj/?locale=LV) un atceļ direktīvas [2004/8/EK](http://eur-lex.europa.eu/eli/dir/2004/8/oj/?locale=LV) un [2006/32/EK](http://eur-lex.europa.eu/eli/dir/2006/32/oj/?locale=LV);

2) Eiropas Parlamenta un Padomes 2018. gada 11. decembra Direktīvas (ES) 2018/2002, ar ko groza Direktīvu 2012/27/ES par energoefektivitāti.”

Ministru prezidents A. K. Kariņš

Ekonomikas ministrs J.Vitenbergs

Iesniedzējs:

Ekonomikas ministrs J.Vitenbergs

Vīza:

Valsts sekretāra pienākumu izpildītāja,

Valsts sekretāra vietniece I. Beināre